Saraişyq

Saraişyq (kaz. Сарайшық) oli Kultaiseen ordaan kuulunut kaupunki Uraljoen oikeanpuoleisella rannalla nykyisen Atyraun alueen Mahambetin piirissä Kazakstanissa. Volgan alueen ja Keski-Aasian välisen kauppareitin varrella sijainneen Saraişyqin perusti Batu-kaani 1200-luvulla. Timur Lenkin joukot hävittivät sen vuonna 1395. Myöhemmin kaupunki toimi Nogain ordan keskuspaikkana. Venäläiset kasakat hävittivät sen kokonaan vuonna 1580. Saraişyqista on kaivettu esiin kaupunkitalojen, seppien pajojen ja saunarakennusten raunioita. Paikalta on löydetty Volgan alajuoksun kaupungeista, Harezmista ja Kiinasta peräisin olevia astioita, 1300-luvun lopun rahoja sekä erilaisia käyttöesineitä. Sinne on haudattu Kultaisen ordan kaaneja. Lähteet